Blauzdikaulis

Blauzdikaulis () – apatinių galūnių kaulas. Tai stipresnis blauzdos kaulas (kitas yra šeivikaulis). Jo kūnas yra žemyn smailėjančios trisienės prizmės pavidalo, kurios aštrusis kraštas atkreiptas į priekį. Blauzdikaulio masyvesnis galas susijungia su šlaunikauliu, o gracilesnis, apatinis – su šokikauliu; iš šoninės pusės yra daug plonesnis šeivikaulis, kuris jungdamasis su blauzdikauliu sudaro blauzdą. 

Blauzdikaulio dalys:
caput tibiae – blauzdikaulio galva,
tuberositas tibiae - blauzdikaulio šiurkštuma,
corpus tibiae – blauzdikaulio kūnas,
facies articularis inferior - apatinis sąnarinis paviršius,
facies articularis malleoli medialis - vidinės kulkšnies sąnarinis paviršius,
malleolus medialis – vidinė kulkšnis,
margo interosseus - tarpkaulinis kraštas,
margo medialis - vidinis kraštas,
tuberculum intercondylare medialis – vidinis tarpkrumplinis gumburėlis,
tuberculum intercondylare lateralis – šoninis tarpkrumplinis gumburėlis,
eminentia intercondylaris – tarpkrumplinė pakyla,
area intercondylaris posterior - užpakalinis tarpkrumplinis paviršius,
facies articularis superior – sąnarinis šeivikaulio paviršius,
condylus lateralis - šoninis krumplys,
facies posterior - užpakalinis paviršius,
incisura fibularis – šeivikaulio įlanka,
facies articularis inferior - apatinis sąnarinis paviršius
ir kt.

Pagrindinės blauzdikaulio dalys

Blauzdikaulio kūnas 
Blauzdikaulio kūnas, corpus tibiae, yra tuščiavidurės tribriaunės prizmės pavidalo dalis. Proksimaliniame gale priekinis aštrus kraštas sudaro labai ryškų iškilimą, blauzdikaulio šiukštumą, tubersitas tibiae, galingo keturgalvio šlaunies raumens sausgyslei tvirtintis. Užpakaliniu paviršiumi, proksimaline jo atkarpa, iš šono ir viršaus į vidų ir žemyn leidžiasi gana ryški plekšninio raumens linija, linea musculi solei. Šiek tiek žemiau atsiveria maitinamoji anga, foramen nutricium. Blauzdikaulio kūno tuštumoje, čiulpų ertmėje, yra geltonieji kaulų čiulpai.

Artimasis galas 
Artimasis galas, extremitas proximalis, baigiasi vidiniu krumpliu, condylus medialis, ir šoniniu krumpliu, condylus lateralis. Abiejų krumplių sąnarinius laukus, vadinamus blauzdikaulio viršutiniu sąnariniu paviršiumi, facies articularies superior, perskiria tarpkrumplinė pakyla, eminentia intercondylaris. Pakyla įsistato į šlaunikaulio tarpkrumplinę duobę, fossa intercondylaris. Prieš pakylą yra įdubęs priekinis tarpkrumplinis laukas, area intercondylaris anterior, priekiniam kelio kryžminiam raiščiui tvirtintis. Už pakylos, yra taip pat įdubęs užpakalinis tarpkrumplinis laukas, area intercondylaris posterior, atitinkamai užpakaliniam kryžminiam raiščiui tvirtintis.

Tolimasis galas 
Tolimuoju galu, extrmitas distalis, baigiasi sulaibėjusio kūno apatinis trečdalis. Vidinėje pusėje šis galas nutįsta į masyvią vidinę kulšnį, malleolus medialis. Vidinės kulkšnies sąnarinis paviršius, facies articularis malleoli medialis, įeina į čiurnos sąnario duobę. Už kulkšnies matoma vertikali kulkšninė vaga, sulcus malleolaris, į kurią įsistato užpakalinio blauzdos blauzdos raumens sausgyslė. Distalinio galo šoninėje pusėje yra šeivikaulinė įlanka, incisura fibularis, susijungusi su bendravardžiu kaulu.

Ligos 
 Rachitas- viena labiausiai paplitusių kūdikių ir mažų vaikų ligų, pasireiškianti sutrikusia medžiagų apykaita (ypač kalcio ir fosforo) ir daugelio organų sistemų pažeidimu. Rachitu serga dažniausiai vaikai – nuo 2-3 mėnesių iki 2 metų.
 Artrozė (osteoartritas, degeneracinė sąnarių liga) – tai neuždegiminės kilmės liga, kuriai būdingi kremzlės degeneraciniai pokyčiai, progresuojantis nykimas. Tai pati dažniausia sąnarių liga, viena iš pagrindinių neįgalumo priežasčių. Dėl šios ligos dažniausiai protezuojami kelio ir klubo sąnariai. Artroze serga vyresnio amžiaus žmonės.
 Osteoporozė – tai sisteminė kaulų liga, kuriai būdinga maža kaulinė masė dėl kaulų tankio sumažėjimo, todėl padidėja kaulų trapumas bei lūžių rizika.

Literatūra 

 G.Česnys, J.Tutkuvienė, A.Barkus, V.Gedrimas, R.Jankauskas, R.Rizgelienė, J.Žukienė - Žmogaus anatomija
 http://bartleby.com/107/